Sàlia

Sàlia (Sàlea ascì, Salea in italiàn) a l'è ina frasiùn du cumün ligü(r)e d'Arbenga, ch'a cunta 379 abitànti (au 2011).

 Geugrafia 
Sàlia a l'è üna de frasiùi d'Arbenga, ch'a se tröva inta zòna ciü culinâre du cumün (elevâ de 60 metri in sciu livellu du mâ), ai cunfìn cu'a lucalitài de Cian Boschi de Cixàn e cu-e frasiùi arbenganéxi de Leca e de Campugexa, grassie ae dife(r)ènti regiùi cunfinanti, cumme u sücédde fra i Parèi (lecaiöi) e Tèra Cunìu (saleàsca) e fra e Ciàppe (a Campugexa) e a Cà de Berta.

 Regiùi 
E prinsipâli regiùi da frasiùn saleasca e sun: I Ruberti, E Rocche du Gattu, A Còsta Reâle, A Mürta, U(r)ivéu Tèra Cunìu, A Cà de Berta, I Carrài e San Giacumu (vixìna aa gêxa).

 Sto(r)ia 

Ciü tante testimunianse da nascita de l'insediamentu e sun legàe cu'a custrusiùn da paruchiâle de Sàlia, dedicâ ai Santi Giacumu e Feìppu, aturnu au XVI seculu. Impurtante regurdâ u censimentu du Settesentu, ch'u l'ha segnàu tòstu 25 föghi (famìe). Cun l'invaxùn fransese da Repübbrica de Zena intu 1797 a vegne custituìa ina münisipalitài ünica fra Campugexa e Sàlia, u 25 de lüiu du 1798, cun attu de zü(r)amèntu de frunte au cumisa(r)iu da Giürisdisiùn da Sènta, Giubatta Saggi.

 Abitanti 
 Evulusiùn demugrafica 

 Pòsti de interesse 
 Architetü(r)e religiuse 

A livellu de gêxa a frasiùn a fa parte da diocexi de Arbenga-Impe(r)ia, tütte e strutü(r)e religiuse intu sò terito(r)iu e fan parte da parocchia dedicâ ai Santi Giacumu e Feìppu.
 Gêxa paruchiâle di Santi Giacumu e Feìppu: fundâ l'11 d'avrî du 1515, quande a cumünitài a sciorte a utegnì l'auturizasiùn daa diocexi de pu(r)é custruì ina funte pe'u batézzu legâ aa catedrâle ingàuna. A gêxa d'ancöi a nasce pe(r)ò intu periudu sucescìvu, segü(r)u l'ampliamentu e a ricustrusiùn upe(r)â du 1622, quande u vegne custruìu ascì u campanìn. A primma messa a ghe vegne pe(r)ò celebrà numma che du 1636.
 U(r)ato(r)iu di Santi Giacumu e Feìppu: u se tröva ciü in bassu rispettu aa gêxa, a l'è ina custrusiùn picìna e sobria, dutâ de in campanìn a vé(r)a. In scia drìta rispettu a l'entrâ u se pö vegghe ina lugetta afrescâ, cun intu mezzu a rapresentasiùn da Madònna cu-u Bambìn.

 Ecunumia 
A prudusiùn ecunomica da frasiùn a l'è prinsipalmente agricula, cun a cultivasiùn da vigna, cun in'impurtante prudusiùn du pigàu, u ciü tantu, ch'u gh'è dedicàu Sagralea, a fé(r)a anuâle di prudutùi agriculi da ciâna e de valàe interne. A festa a se tegne tütti ànni aa fin de l'estài. Difüsu ascì u turìsmu, prinsipalmente cu'i agriturìsmi e âtre strutü(r)e de acujènsa.

 Vie de cumünicasiùn 
A frasiùn a l'è culegâ a punente cun Cixàn (frasiùn de Cian Boschi) e a levante cu'a frasiùn de Campugexa grassie aa Stadda Pruvinsâle SP3, ch'a rìva fin au Se(r)iâ.

 Âtre frasiùi d'Arbenga 
 Bastia (Arbenga)
 Leca (Arbenga)
 Lüxignan
 Campugexa
 San Fé (Arbenga)

 Nòtte 
Nòtte au tèstu

Nòtte bibliugrafiche

 Âtri prugètti 

Categorîa:Frasiùi d'Arbenga